ΦΚ Πόρτο

Ιστορία

Η ΦΚ Πόρτο ιδρύθηκε στις 28 Σεπτεβμρίου 1893 στο Πόρτο, τη δεύτερη σε μέγεθος πόλη της Πορτογαλίας μετά την πρωτεύουσα Λισσαβόνα. Το πρώτο επίσημο τρόπαιο που κατέκτησε ο σύλλογος ήταν το "Union of the North cup", το 1911. Τα χρόνια που ακολούθησαν έγινε ένα από τα μεγαλύτερα σωματεία της χώρας αλλά όχι τόσο ώστε να ανταγωνιστεί τους συλλόγους της Λισσαβόνας. Στα 41 χρόνια της δικτατορίας του Σαλαζάρ κέρδισε μόλις έξι πρωταθλήματα. Συχνά ακόμα και οι πρόεδροι του σωματείου ήταν φίλαθλοι των ομάδων της Λισσαβόνας.
Μετά την επανάσταση των γαριφάλων οι νοοτροπίες άλλαξαν και δόθηκε και στα σωματεία εκτός Λισσαβόνας η ευκαιρία να διακριθούν. Αποτέλεσμα ήταν η ΦΚ Πόρτο να κατακτήσει 16 τίτλους τις επόμενες τρεις δεκαετίες. Επίσης, κύπελλα και ευρωπαϊκά τρόπαια. Είναι αξιοσημείωτο ότι μετά το 1976 δεν έχει τερματίσει κάτω από την 3η θέση στο πρωτάθλημα ενώ κέρδισε πέντε συνεχόμενα πρωταθλήματα τη δεκαετία του ’90. Αναμορφωτές του συλλόγου θεωρούνται ο Pinto da Costa, αρχικά διευθυντής κι έπειτα πρόεδρος και ο μάνατζερ José Maria Pedroto, μετά το 1982.
Το 1984 ήρθε η πρώτη ευρωπαϊκή διάκριση για την ομάδα, όταν έφτασε ως τον τελικό του Κυπέλλου Κυπελλούχων, στον οποίο ηττήθηκε από τη Γιουβέντους. Όμως, τρία χρόνια αργότερα κατέκτησε τον πρώτο ευρωπαϊκό της τίτλο και μάλιστα το Κύπελλο Πρωταθλητριών νικώντας στον τελικό την Μπάγερν Μονάχου με 2-1. Ακολούθησε η κατάκτηση του ευρωπαϊκούΣούπερ Καπ και του Διηπειρωτικού.
Τα επόμενα χρόνια είχε μια σταθερά αισθητή ευρωπαϊκή παρουσία αλλά χωρίς μεγάλες επιτυχίες. Μόνο το 1994 έφτασε ως τα ημιτελικά του Τσάμπιονς Λιγκ, όπου αποκλείστηκε από την Μπαρτσελόνα. Η ομάδα επανήλθε στους ευρωπαϊκούς τίτλους, όταν την ανέλαβε ο Ζοζέ Μουρίνιο. Υπό την καθοδήγησή του το 2003 κατέκτησε το Κύπελλο ΟΥΕΦΑ νικώντας στον τελικό τη Σέλτικ Γλασκώβης με 3-2 και το 2004 το Τσάμπιονς Λιγκ επικρατώντας στον τελικό της Μονακό με 3-0. έτσι έγινε ο πορτογαλικός σύλλογος με τα περισσότερα ευρωπαϊκά κύπελλα, τέσσερα συνολικά έναντι δύο της Μπενφίκα και ενός της Σπόρτινγκ. Παρά την αποχώρηση του Μουρίνιο το Δεκέμβριο του 2004 κατέκτησε και το Διηπειρωτικό Κύπελλο νικώντας στα πέναλτι την Όνσε Κάλντας από την Κολομβία.

Οι επιτυχίες με τον Μουρίνιο

Ο Ζοσέ Μουρίνιο ανέλαβε την Πόρτο το 2002. Τη σεζόν 2002-2003, η Πόρτο, αν και άρχισε με 2-2 με την Μπελενένσες μέσα στο Ντραγκάο, έκανε μια συναρπαστική χρονιά. Με νίκες εντός και εκτός έδρας με Μπενφίκα και Σπόρτιγκ Λισαβόνας, έκανε ρεκόρ συλλογής βαθμών, με 86 (το προηγούμενο ρεκόρ ήτανε 85 βαθμοί, πάλι από την Πόρτο, τη σεζόν 1996-1997). Μαζί με το πρωτάθλημα οι δράκοι πανηγύρισαν και το Κύπελλο Πορτογαλίας αλλά και το Κύπελλο ΟΥΕΦΑ. Τα αποτελέσματα της Πόρτο στο κύπελλο Ουεφα του 2003 ήτανε:
Πόρτο-Πολόνια 6-0 (α΄ γύρος)
Πολόνια-Πόρτο 2-0
Αούστρια Βιέννης-Πόρτο 0-1 (β΄ γύρος)
Πόρτο-Αούστρια Βιέννης 2-1
Πόρτο-Λανς 3-0 (γ΄ γύρος)
Λανς-Πόρτο 1-0
Πόρτο-Ντενιζλισπόρ 6-1 (δ΄ γύρος)
Ντενιζλισπόρ-Πόρτο 2-2
Πόρτο-Παναθηναϊκός 0-1 (προημιτελικοί)
Παναθηναϊκός-Πόρτο 0-2 μετά από παράταση
Πόρτο-Λάτσιο 4-1 (ημιτελικοί)
Λάτσιο-Πόρτο 0-0
ΤΕΛΙΚΟΣ: Πόρτο-Σέλτικ 3-2 μετά από παράταση
Την άλλη χρονιά, οι ντραγκόες ενδυναμώθηκαν με τον ΜακΚάρθι και Λουίς Φαμπιάνο, ενώ έμειναν οι Πάουλο Φερέιρα, Ρικάρντο Καρβάλιο, Μανίς, Ντέκο, Ντερλέι. Η Πόρτο πήρε πρωτάθλημα και Τσάμπιονς Λιγκ, νικώντας 3-0 στον τελικό του Γκελσενκίρχεν τη Μονακό.
Η πορεία της Πόρτο
Φάση ομίλων
Παρτιζάν-Πόρτο 1-1
Πόρτο-Ρεάλ 1-3
Μαρσέιγ-Πόρτο 2-3
Πόρτο-Μαρσέιγ 1-0
Πόρτο-Παρτιζάν 2-1
Ρεάλ-Πόρτο 1-1
Φάση των 16
Πόρτο-Μάντσεστερ 2-1
Μάντσεστερ-Πόρτο 1-1
Προημιτελικοί
Πόρτο-Λιόν 2-0
Λιόν-Πόρτο 2-2
Ημιτελικοί
Πόρτο-Λα Κορούνια 0-0
Λα Κορούνια-Πόρτο 0-1
ΤΕΛΙΚΟΣ: Πόρτο-Μονακό 3-0

Μετά το Μουρίνιο

Οι επιτυχίες του Μουρίνιο στην Πόρτο έκαναν την Τσέλσι να αρπάξει τον Πορτογάλο προπονητή. Ο Ντέκο, ο Ρικάρντο Καρβάλιο και ο Πάουλο Φερέιρα έφυγαν από την ομάδα, και η χρονιά που ακολούθησε (2004-2005) ήταν αποτυχημένη. Με τον Κο Αντριάνσε, η Πόρτο πήρε το νταμπλ στην Πορτογαλία το 2006. Με τον Ζεσουάλδο Φερέιρα, οι δράκοι κατέκτησαν το πρωτάθλημα το 2007 και 2008.

Στάδιο Ντραγκάο

Το Στάδιο Ντραγκάο (Estádio do Dragão) αποτελεί την έδρα της ΦΚ Πόρτο. Έχει χωρητικότητα 50.948 καθήμενων θεατών. Χτίστηκε το 2003 με την ευκαιρία της διοργάνωσης του Ευρωπαϊκού Πρωταθλήματος από την Πορτογαλία. Το Ντραγκάο αντικατέστησε το παλιό γήπεδο της ομάδας, το Στάδιο Ντας Σάντας (Estadio das Antas).
Το όνομα του σταδίου προήλθε από την παρουσία ενός δράκου (dragão) στο έμβλημα της ομάδας αλλά και της πόλης του Πόρτο.